དེ་རིང་སླར་ཡང་སྔར་རྒྱུན་བཞིན་ཕྱི་ཟླ་དགུ་པའི་ཚེས་ལྔ་ལ་སླེབས་སོང་།རྒྱ་གར་ནང་གི་ཤེས་ཡོན་སློབ་གསོ་ལ་དོན་གཉེར་ཅན་གྱི་སློབ་མ་ཆེས་མང་པོ་ཞིག་ལ་མཚོན་ན།དེ་རིང་གི་ཉིན་མོ་འདི་ནི།སྤྲོ་སྣང་དང་རེ་སྒུག་ཁྲོད་ཀྱི་ཉིན་མོ་དོན་སྙིང་ཅན་ཞིག་ཡིན་པ་སྨོས་ཅི་ལ་དགོས།དེ་རིང་ཞོགས་པ་སྔ་མོ་ནས་སློབ་མ་ཇི་སྙེད་ཅིག་གིས་ཉིན་གྲངས་མང་པོའི་གོང་ནས་རང་ལ་ཀ་ར་ཉོ་རྒྱུའི་དངུལ་འགའ་ཡོད་པ་དེས།དེབ་ཁང་དང་ཚོང་ཁང་ནས་དགེ་རྒན་ལ་འབུལ་རྒྱུའི་འཚམས་འདྲིའི་ཤིས་ཤོག་གི་རིགས་སྣ་ཚོགས་ཉོས་ནས།བྲེལ་བྲེལ་འཚུབ་འཚུབ་ཀྱིས་དགེ་རྒན་གྱི་ཁང་པའི་སྒོ་ཁ་དང་།ཉིན་ལྟར་ཞོགས་པ་རང་གི་བརྩེ་བའི་དགེ་རྒན་དག་སློབ་གྲྭར་བསྐྱོད་སའི་ལམ་ཟུར།དེ་བཞིན་ད་དུང་སློབ་གྲྭའི་རྒྱལ་སྒོ་སོགས་ལ་འཚང་ཀ་ཤིག་ཤིག་གིས་སྙིང་ཁོང་རུང་པའི་གཏིང་ནས་འཚམས་འདྲི་ཞུ་རྒྱུའི་ཆེད་དུ་བསྒུགས་ནས་ཡོད་པ་སྨོས་ཅི་ལ་དགོས།ཤེས་ཡོན་སློབ་གསོར་དོན་གཉེར་དང་།དགའ་བའི་སློབ་མ་ཞིག་ལ་མཚོན་ན།དེ་ལྟར་བྱ་འོས་པ་མ་ཟད།ཅི་ནས་ཀྱང་བྱ་དགོས་པའི་དོན་དག་གལ་ཆེའི་ནང་གི་འགངས་ཆེན་ཞིག་ཡིན།